b'\n_START_ARTICLE_\nMalo gospodarstvo\n_START_PARAGRAPH_\nMalo gospodarstvo, djelatnosti \xc5\xa1to ih pravne i fizi\xc4\x8dke osobe (trgova\xc4\x8dka dru\xc5\xa1tva, obrtnici, slobodna zanimanja, zadruge) samostalno i trajno obavljaju radi ostvarivanja dobiti, odnosno dohotka na tr\xc5\xbei\xc5\xa1tu. Zakonom o poticanju razvoja maloga gospodarstva definicija maloga gospodarstva u Hrvatskoj uskla\xc4\x91ena je s europskim normama. Mala gospodarstva godi\xc5\xa1nje prosje\xc4\x8dno imaju manje od 250 zaposlenika, neovisni su u poslovanju te ostvaruju ukupni godi\xc5\xa1nji promet do 60 mil. kuna ili imaju zbroj bilance (ako su obveznici poreza na dobit), odnosno dugotrajnu imovinu (ako su obveznici poreza na dohodak) u vrijednosti do 30 mil. kuna._NEWLINE_Zakon razlikuje mikrogospodarstva, mala i srednja mala gospodarstva. Iskustvo razvijenih eur. zemalja pokazuje da je malo gospodarstvo pokreta\xc4\x8d razvoja cjelokupnoga gospodarstva i pokreta\xc4\x8d novih radnih mjesta. Prema podatcima Hrvatske gospodarske komore u Istarskoj je \xc5\xbeupaniji 2003. poslovalo 4267 trgova\xc4\x8dkih dru\xc5\xa1tava, od toga su 4110 (96%) bila mala gospodarstva. Broj malih i srednjih trgova\xc4\x8dkih dru\xc5\xa1tava Istarske \xc5\xbeupanije \xc4\x8dini 7,1% ukupnoga broja malih i srednjih tvrtki u Hrvatskoj. Najra\xc5\xa1irenije djelatnosti su trgovina, poslovanje nekretninama, iznajmljivanje i poslovne usluge te prera\xc4\x91iva\xc4\x8dka industrija.'